Kiek tai susiję su paskyrimų tarnybos sprendimu priskirti AD 12 lygio pareigūną prie pareigybių rūšies, numatytos Reglamente Nr. 1023/2013, kuriuo iš dalies keičiami Europos Sąjungos pareigūnų tarnybos nuostatai ir kitų Europos Sąjungos tarnautojų įdarbinimo sąlygos, tuo atveju, kai šis sprendimas (įsigaliojo 2014 m. sausio 1 d.) buvo priimtas jo priskyrimą prie pareigybių rūšies paminint pareigūno asmens byloje elektroninėje personalo valdymo sistemoje „SysPer 2“, šis priskyrimas prie pareigybių rūšies yra asmens nenaudai priimtas aktas, nes atsižvelgiant į tai, kad 2013 m. gruodžio 31 d. suinteresuotasis asmuo buvo AD 12 lygio pareigūnas, paskyrimų tarnyba, remdamasi Pareigūnų tarnybos nuostatų XIII priedo 30 straipsnio 2 dalies c ar e punktu, galėjo jį priskirti tik prie vienos iš dviejų pareigybių rūšių, kurioms priklausė šis lygis, t. y. „skyriaus vadovo arba lygiaverčių pareigų“ arba „administratoriaus“, nes pagal šio priedo 30 straipsnio 2 dalies d punktą pareigybių rūšis „patarėjas ar lygiavertės pareigos“ skirta tik AD 13 ir AD 14 lygio pareigūnams. Taigi, jei ši tarnyba nusprendė priskirti suinteresuotąjį asmenį prie kitos pareigybių rūšies – „administratoriaus“, ji taip pat netiesiogiai nusprendė, kad suinteresuotasis asmuo 2013 m. gruodžio 31 d. neužėmė „skyriaus vadovo ar lygiaverčių pareigų“.

Šiuo aspektu atitinkamas pareigūnas negali pateisinti pavėluoto skundo pateikimo teigdamas, kad jis apie sprendimą dėl priskyrimo sužinojo tik paskelbus AD 12 lygio pareigūnų, kurių pareigos gali būti paaukštintos, sąrašą, ar remdamasis atleistina klaida. Be to, kad naujas Pareigūnų tarnybos nuostatų normas dėl to, kad jos priimtos reglamentu pagal SESV 336 straipsnį, privaloma skelbti Europos Sąjungos oficialiajame leidinyje ir jos nuo šio paskelbimo dienos sudaro pozityviąją teisę šioje srityje, kurios joks rūpestingas pareigūnas negali nežinoti, administracijos priimtos bendrosios įgyvendinimo nuostatos ir sprendimai dėl pareigybių rūšių rūpestingam AD 12 lygio pareigūnui turi suteikti informacijos – juo labiau tuo atveju, kai jis atlieka svarbias teisines funkcijas teisės tarnyboje, – apie tai, kad, nebent būtų pripažinta, jog jis eina „specialias pareigas“, įsigaliojus Pareigūnų tarnybos nuostatų reformai ir priskyrimui prie pareigybių rūšių, jis veikiausiai bus priskirtas prie „administratoriaus“ pareigybių rūšies, todėl bus nustatyta jo lygio viršutinė riba.

Šiomis aplinkybėmis AD 12 lygio pareigūnų, kurių pareigos gali būti paaukštintos, sąrašo, kiek į jį neįtrauktas atitinkamas pareigūnas, paskelbimu tik vykdomas sprendimas dėl priskyrimo ir dėl šio paskelbimo tuo atveju, kai suinteresuotasis asmuo teigia nepasiteiravęs dėl savo priskyrimo, nors ši informacija buvo lengvai prieinama, šiam asmeniui negalėjo būti nustatytas naujas terminas skundui dėl atitinkamo sprendimo paduoti.

(žr. 49, 51, 52, 55 ir 60 punktus)

Teisingumo Teismo praktika: 1989 m. liepos 12 d. Sprendimo Binder, 161/88, EU:C:1989:312, 19 punktas.

Pirmosios instancijos teismo praktika: 1999 m. gegužės 19 d. Sprendimo Connolly / Komisija, T‑34/96 ir T‑163/96, EU:T:1999:102, 168 punktas.

Tarnautojų teismo praktika: 2014 m. sausio 14 d. Nutarties Lebedef / Komisija, F‑60/13, EU:F:2014:6, 44, 48 ir 51 punktai ir 2014 m. kovo 20 d. Sprendimo Michel / Komisija, F‑44/13, EU:F:2014:40, 53 punktas.